Anthonie van den Doel

Anthonie van den Doel (☆ 13 di februari 1931 na Geldrop, Eindhoven — † 1 di januari 2001 na Oranjestad) tabata un religioso Hulandes di iglesia protestant. Van den Doel a sirbi principalmente como predicado tanto den e comunidad di Seroe Colorado, Oranjestad na Aruba, y tambe na Surnam. Su contribucionnan tabata significativo pa e Comunidad Protestant.

 Biografia 
Van den Doel a nace na Geldrop, Eindhoven. E tabata casa cu un Mericano, Gail Elaine Ark, y nan a haya un yui, Irene van den Doel.

 Illinois 
Van den Doel a lanta como un catolico Romano, pero a comberti despues na protestantismo. Na Northwestern University den e estado Mericano di Illinois, Van den Doel, afilia cu e Seroe Colorado Community Church, a ricibi su doctorado den teologia, riba dia 13 di december 1967.

 Nigeria 
Despues di a studia na universidad, el a funciona como predicado na Nigeria. Van den Doel, kende kier a traha na Antias Hulandes, a topa cu Sr. R. Pahud de Montagnes na Kano, Nigeria. E tabata traha pa KLM y tambe tabata vice-consul di Hulanda. El a papia masha di Aruba, unda el a yega di traha pa KLM pa algun aña. El a sugeri pa Van den Doel tuma contacto cu Drs W. van Poelje, e presidente di Stichting voor Protestants Christelijk Onderwijs ('Fundacion pa Educacion Cristian Protestant').

 Aruba (1965–1969) 
Van den Doel a termina su disertacion na Aruba. E disertacion ta titula Blessing and Cursing in the New Testament and Related Literature ("Bendicion y Maldicion den e Testament Nobo y Literatura Relaciona"). 

Van den Doel a fungi como predicado na Seroe Colorado Community Church, desde 1965 te cu 1969. Durante e cuater añanan aki, Van den Doel a haci sirbishi di misa pa Comunidad Evangelico, el a duna enseñansa religioso na Colegio Arubano y curso pa formacion di maestronan di kleuterschool. E tabata aktivo tambe denter di Arubaanse Raad voor Charitatieve Arbeid (ARCA, Conseho Arubano pa Obra Caritativo), caminda e tabata e prome vice-presidente. El a fungi pa dos aña como presidente di e Stichting voor Geestelijke Volksgezondheid  (Fundashon pa Salud Mental) y tambe tabata enbolvi den e Stichting voor het Geestelijk Gehandicapte Kind (Fundashon pa e Mucha Mentalmente Handicap). E tabata tene sirbishi na hopi misa mas chikito y tabata ehecuta trabou social, manera na Wit Gele Kruis y St. Vincentiusvereniging. Tambe, e tabata fuertemente comprometi na promove e idea di unidad y cooperacion entre diferente iglesianan Cristian na Aruba. Pues e tabata ke pa iglesianan di diferente denomenacion ta menos separa y mas uni den fe y actividad religioso.

 Den Haag (1969–) 
Van den Doel a laga Aruba pa Hulanda unda el a keda nombra como docente di antropologia filosofico y etica filosofico na Haagse Sociale Academie (Academia Social di Den Haag). Ds. Juris Calitis a keda nombra como sucesor di Ds. Van den Doel pa Seroe Colorado Community Church den october di e mesun aña.

 Surnam (1980–1982) 
Den Centrumkerk na Paramaribo tin un lista largo di nomber di predicado cu durante añanan a sirbi e comunidad di Paramaribo. Van den Doel a sirbi como predicado misionero na Paramaribo, entre maart 1980 y 1982. Despues di e asesinatonan di december na 1982, Van den Doel a sali pa Aruba. Debi na e devaluacion di e heldo Surnameño, desde e tempo ey a bira financieramente imposibel pa e comunidad di Paramaribo nombra un predicado Hulandes. Van den Doel a curasha e talentoso Surnameño, Naomi Neslo-Claver, pa bira predicado y a percura pa su educacion na Theologisch Seminarie van de Evangelische Broedergemeente Suriname  (EBGS, Seminario Teologico di Evangelico di Surnam).

 Aruba (1983–2001) 
Desde su nombracion como predicado pa  Kerki Protestant, riba dia 5 di juni 1983, Van den Doel tabata activamente envolvi den e desaroyo di e Comunidad Protestant. Su devocion incansabel na obligacion y compromisonan pa cu cuido pastoral a contribui na e desaroyo constante di e comunidad. E tabata conoci tambe na Aruba como e autor di poema y storianan di pasco den Amigoe, unda e tabata publica bou di e pseudonimo Hans Hooiberg.

Na 1985, a cuminsa cu e renobacion di Kerki Protestant. E kerki renoba a inaugura, na februari 1987, den presencia di Reina Beatrix. E Kerki 1846, tambe a wordo restaura completamente. Ademas, e santana protestant riba Boerhavestraat tambe a estrena un aparencia bon manteni. E situacion financiero desespera cu e kerki a haya su mes aden e tempo ey, tambe tabata un cos di pasado, door di e esfuersonan stimulante di Van den Doel. Van den Doel a establece un museum di bijbel, Dominee. dr. A. van den Doel Museum. E museum tin como meta pa duna bista di e mundo di bijbel y su uso na Aruba. 

Category:Religion
Category:Hende